Maandag, 25 Desember 2017 19:13
Die volgende artikels handel oor Hermie van Zyl:
Hermie van Zyl: Die gay-besluit en sola Scriptura
Vanaf Bybelkennis.co.za, gepubliseer op 7 Sep 2014, die volgende oor hom:
Hermias Cornelius van Zyl (gebore op 6 Junie 1947) matrikuleer in 1965 aan die Hoërskool Wonderboom in Pretoria. Hy studeer daarna aan die Universiteit van Pretoria en behaal die grade BA, BD en DD.
Hy dien vir vier jaar (1975-78) as predikant van die NG Kerk Farrarmere, Benoni. Daarna is hy vir ses jaar (1979-84) dosent in Nuwe Testament aan Unisa, Pretoria. In 1985 aanvaar hy 'n pos as senior lektor in Nuwe Testament by die Fakulteit Teologie, Universiteit van die Vrystaat. In 1987 word hy professor, en in 1988 hoof van die dept Nuwe Testament. Van 2003-2008 dien hy as dekaan van die Fakulteit. Hierna word hy vir vyf jaar op kontrakbasis aangestel, as hoof van die dept Nuwe Testament. In hierdie tyd is hy ook hoofredakteur van Acta Theologica, geakkrediteerde tydskrif van die Fakulteit. Hy emeriteer aan die einde van 2013, maar gaan steeds voort as navorsingsgenoot van die dept Nuwe Testament.
Van 1989-1995 was hy redakteur van Neotestamentica, vaktydskrif van die Nuwe-Testamentiese Werkgemeenskap van SA, en van 1995-2000 voorsitter van die redaksieraad van Neotestamentica. Hy was betrokke by verskeie publikasies van die Bybelgenootskap van Suid-Afrika (BSA), naamlik die Verwysingsbybel: 1983-Vertaling (voltooi 1998); Die Afrikaanse Bybel vir Dowes (ook bekend as Die Bybel vir Almal) (voltooi 2007); en Nuwe Testament en Psalms. 'n Direkte Vertaling (verskyn 2014). Hy is tans ook brontaal-kontroleur vir English Bible for the Deaf, nog 'n projek van die BSA. Hy was ook medewerker aan die volgende publikasies van Christelike Uitgewersmaatskappy: Die Bybellennium: 'n Eenvolume-kommentaar (bekroon met die Andrew Murrayprys in 2000); die hersiening van die Nuwe Lewende Vertaling (2011); die Interliniêre Bybel: Grieks-Afrikaans (2012); en Die Bybel: Parallelle Nuwe Testament (2014). In 1996 bring hy 'n navorsingstyd van drie maande deur aan De Katholieke Universiteit Leuven, België. Hy is lid van die Nuwe-Testamentiese Werkgemeenskap van Suid-Afrika, sowel as van die internasionale vakvereniging, The Society of Biblical Literature.
Hy is tans Voorsitter van die Streekskomitee (Bloemfontein) van die BSA, en dien ook op die Raad van Direkteure van die BSA. Hy was programleier van Die Bybel in Perspektief, 'n program oor die verstaan van die Bybel, by die streekradiostasie van Bloemfontein, Radio Rosestad, en skryf gereeld in die rubriek Woord en Perspektief van Volksblad.
Hy is getroud met Amanda, en hulle is die ouers van drie kinders (Debbie, Wikus en Nico) en die grootouers van drie kleinkinders, Bianca, Arend en Rossouw.